**Likumprojekta "Grozījumi likumā "Par darbinieku aizsardzību darba devēja maksātnespējas gadījumā"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts, ievērojot likuma "Par darbinieku aizsardzību darba devēja maksātnespējas gadījumā" (turpmāk – Darbinieku aizsardzības likums) piemērošanā konstatētās nepilnības. Likumprojekts ietver regulējumu saistībā ar Elektroniskās maksātnespējas uzskaites sistēmas (turpmāk – Sistēma) darbību, ar likumprojektu tiks veikti tehniski grozījumi, lai salāgotu Darbinieku aizsardzības likuma regulējumu ar pēdējā laikā pieņemtajiem grozījumiem maksātnespējas jomu regulējošajos tiesību aktos.Likumprojekts stāsies spēkā vispārējā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva attiecībā uz grozījumiem, kas saistīti ar Darbinieku aizsardzības likuma piemērošanā konstatētajām nepilnībām, 2016. gada 22. decembra likums "Grozījumi Maksātnespējas likumā"[[1]](#footnote-1), 2018. gada 31. maija likums "Grozījumi Maksātnespējas likumā".[[2]](#footnote-2)  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **[1] Darbinieku aizsardzības likuma piemērošanā konstatētās nepilnības un problēmas.****1.1.** Darbinieku prasījumu apmierināšanas vispārīgie noteikumi paredzēti Darbinieku aizsardzības likumā. Darbinieku aizsardzības likuma 3. panta pirmās daļas 1. punkts noteic, ka no darbinieku prasījumu garantiju fonda (turpmāk – fonds) līdzekļiem apmierina to personu prasījumus, kuras pirms darba devēja maksātnespējas gadījuma iestāšanās ir bijušas vai kurām turpinās pirms maksātnespējas gadījuma iestāšanās uzsāktās darba tiesiskās attiecības ar darba devēju, kam pasludināts juridiskās personas maksātnespējas process, un par kuru prasījumiem maksātnespējīgā darba devēja maksātnespējas procesa administrators (turpmāk – administrators) pieņēmis lēmumu par kreditora prasījuma atzīšanu un iekļāvis tos kreditoru prasījumu reģistrā.Saskaņā ar Darbinieku aizsardzības likuma 4. panta pirmās daļas 4. punktu un 5. panta pirmās daļas 4. punktu no fonda līdzekļiem apmierina darbinieku prasījumus par atlaišanas pabalstu sakarā ar darba tiesisko attiecību izbeigšanos Darba likumā noteiktajos gadījumos, uz kuru tiesības iegūtas ne agrāk kā 12 mēnešu periodā pirms darba devēja maksātnespējas gadījuma iestāšanās.Praksē ir konstatēts, ka iesniegumos par darbinieku prasījumu apmierināšanu tiek izteikti lūgumi apmierināt tādus darbinieku prasījumus par atlaišanas pabalstiem, kas neizriet no Darba likuma 112. panta, bet gan, piemēram, no darbinieka un darba devēja savstarpējās vienošanās. Jāņem vērā, ka darbinieku prasījumu segšana no fonda līdzekļiem ir īpaši izveidots mehānisms, kas nodrošina darbinieku aizsardzības minimumu darba devēja maksātnespējas gadījumā.Ievērojot iepriekš minēto, Darbinieku aizsardzības likums papildināms ar regulējumu par to, ka no fonda apmierināmi prasījumi par Darba likuma 112. pantā norādītajiem atlaišanas pabalstiem. **1.2.** Atbilstoši Darbinieku aizsardzības likuma 4. panta pirmās daļas 1. un 3. punktam no fonda līdzekļiem apmierina darbinieku prasījumus saistībā ar darba samaksu un atlīdzību par cita veida apmaksātu prombūtni par pēdējiem trim darba tiesisko attiecību mēnešiem 12 mēnešu periodā pirms darba devēja maksātnespējas gadījuma iestāšanās. Ņemot vērā, ka prasījumi saistībā ar darba samaksu un atlīdzību par cita veida apmaksātu prombūtni ir viens otru izslēdzoši, proti, tos nav iespējams apmierināt par vienu un to pašu laika periodu, ir iespējams apvienot minētos prasījumus un veikt kopēju aprēķinu no fonda līdzekļiem sedzamajā periodā. Tādējādi gadījumos, kad no grāmatvedības dokumentiem nebūtu skaidri konstatējams atlīdzības par cita veida apmaksātu prombūtni sākuma un beigu periods (dienās), būtu konstatējams, ka attiecīgais prasījums ir bijis mēnesī, kas sedzams no fonda. Lēmumā par darbinieka prasījumu apmierināšanu attiecīgajā mēnesī darba samaksas un cita veida apmaksātas prombūtnes periodi dienās atsevišķi izdalīti netiktu.Šādu izmaiņu veikšanu pieļauj arī pašreiz spēkā esošais identiskais normatīvais regulējums attiecībā uz periodu, kādā ir iespējams segt minētos darbinieku prasījumus no fonda līdzekļiem.Minētās izmaiņas daudzos gadījumos vienkāršotu iesniegumu par darbinieku prasījumu apmierināšanu izskatīšanu, jo Maksātnespējas kontroles dienestam nebūtu jāpieprasa maksātnespējīgā darba devēja administratoram papildu informācija un dokumenti, lai izdalītu darba samaksas un atlīdzības par cita veida apmaksātu prombūtni periodus darbinieka pēdējos trijos darba tiesisko attiecību mēnešos pirms darba devēja maksātnespējas procesa pasludināšanas.Līdz ar to Darbinieku aizsardzības likuma 4. panta pirmās daļas 1. punkts izsakāms jaunā redakcijā, papildinot to ar šā panta pirmās daļas 3. punktā noteikto, tādējādi svītrojot Darbinieku aizsardzības likuma 4. panta pirmās daļas 3. punktu.**1.3.** Darbinieku aizsardzības likuma 5. panta pirmajā daļā noteikts, kādā apmērā un par kādu periodu apmierina konkrētus darbinieku prasījumus no fonda līdzekļiem. Praksē ir sastopami gadījumi, kad viens un tas pats darbinieks pie viena darba devēja 12 mēnešu periodā pirms tā maksātnespējas gadījuma iestāšanās ir bijis nodarbināts vairākkārt, ar vairākiem darba līgumiem, taču Darbinieku aizsardzības likumā nav skaidri regulēta Maksātnespējas kontroles dienesta rīcība šādos gadījumos.Uzsverams, ka Darbinieku aizsardzības likumā ir iekļautas tiesību normas, kas izriet no Eiropas Parlamenta un Padomes 2008. gada 22. oktobra direktīvas 2008/94/EK par darba ņēmēju aizsardzību to darba devēja maksātnespējas gadījumā (turpmāk – Direktīva 2008/94/EK). Direktīvas 2008/94/EK 2. apsvērumā noteikts, ka Kopienas Hartas par darba ņēmēju sociālajām pamattiesībām, ko pieņēma 1989. gada 9. decembrī, 7. punktā ir noteikts, ka iekšējā tirgus izveidei jāuzlabo darba ņēmēju dzīves un darba apstākļi Kopienā un ka šai uzlabošanai vajadzības gadījumā jāattiecas uz dažiem nodarbinātības reglamentēšanas aspektiem, tādiem kā kolektīvās atlaišanas kārtība, kā arī tiem, kas attiecas uz bankrotu, vienlaikus 3. apsvērumā norādot, ka ir jāparedz darbinieku aizsardzība to darba devēja maksātnespējas gadījumā, jo īpaši – lai garantētu, ka apmierina to prasījumus attiecībā uz darba samaksu, un lai tiem nodrošinātu aizsardzības minimumu, ņemot vērā nepieciešamību līdzsvarot ekonomisko un sociālo attīstību Kopienā. Ievērojot minēto, fonds, kura līdzekļu turētājs un rīkotājs ir Maksātnespējas kontroles dienests, ir veidots ar mērķi nodrošināt noteikta veida darba ņēmēju (darbinieku) sociālās pamattiesības, nodrošinot to aizsardzības minimumu un ņemot vērā nepieciešamību līdzsvarot ekonomisko un sociālo attīstību.Darbinieku aizsardzības likuma 4. panta pirmajā daļā noteikts, ka no fonda līdzekļiem apmierina no darba tiesiskajām attiecībām izrietošus darbinieku prasījumus. Savukārt Darba likuma 28. panta pirmajā daļā noteikts, ka darba devējs un darbinieks savstarpējās darba tiesiskās attiecības nodibina ar darba līgumu.Secināms, ka ar katru noslēgto darba līgumu darbiniekam tiek nodibinātas jaunas darba tiesiskās attiecības un tādējādi darbinieku prasījumi no fonda līdzekļiem ir aprēķināmi un izmaksājami par katrām darba tiesiskajām attiecībām. Līdz ar to ir nepieciešams ierobežot naudas līdzekļu izmaksu no fonda tiem darbiniekiem, kuriem 12 mēnešu periodā pirms darba devēja maksātnespējas gadījuma iestāšanās pie viena darba devēja ir bijušas vairākas darba tiesiskās attiecības – darbinieks ir pieņēmis lēmumu noslēgt arvien jaunus secīgus darba līgumus ar konkrēto darba devēju, neskatoties uz to, ka par iepriekš padarīto darbu nav saņēmis atbilstošos maksājumus (atlīdzību).No fonda izmaksājot vienam darbiniekam naudas līdzekļus par vairākām darba tiesiskajām attiecībām, kas ar darba devēju noslēgtas 12 mēnešu periodā pirms tā maksātnespējas gadījuma iestāšanās, bet par kurām nav saņemti atbilstošie no darba tiesiskajām attiecībām izrietošie maksājumi (atlīdzība), netiek īstenota Darbinieku aizsardzības likumā ietvertā sociālā taisnīguma ideja, jo pārējie darbinieki, kuriem ir bijušas tikai vienas darba tiesiskās attiecības ar darba devēju, tiek nostādīti mazāk izdevīgā stāvoklī.Līdz ar to nepieciešams veikt grozījumus Darbinieku aizsardzības likuma 5. pantā, papildinot to ar jaunu daļu, nosakot kritēriju, ka darbinieka prasījumi no fonda līdzekļiem var tikt apmierināti tikai par pēdējām darba tiesiskajām attiecībām.Ņemot vērā līdzšinējo praksi un iepriekšējo gadu statistiku, kopējo izmaksu apmēru no fonda šīs regulējuma izmaiņas neietekmē. **1.4.** Darbinieku aizsardzības likuma 5. panta 2.1 daļa noteic, ja darbinieks ir cēlis tiesā prasību pret darba devēju par tādu maksājumu piedziņu, kuri izriet no darba tiesiskajām attiecībām, tad šā panta 1., 2., 3. un 4. punktā minētais 12 mēnešu periods aizstājams ar 12 mēnešu periodu pirms darbinieka prasības celšanas tiesā, ja vienlaikus pastāv šādi priekšnoteikumi: 1) tiesas nolēmums, ar kuru darbinieka prasība apmierināta stājies spēkā pēc maksātnespējas gadījuma iestāšanās vai ne agrāk kā 12 mēnešu periodā pirms darba devēja maksātnespējas gadījuma iestāšanās; 2) darba tiesiskās attiecības ar darbinieku izbeigtas agrāk nekā 12 mēnešu periodā pirms darba devēja maksātnespējas gadījuma iestāšanās.Praksē ir konstatēts, ka pastāvot šiem nosacījumiem joprojām pilnībā nav sasniegts mērķis aizsargāt tos darbiniekus, kuri savu tiesību aizsardzībai vērsušies ar prasības pieteikumu tiesā par no darba tiesiskajām attiecībām izrietošu maksājumu piedziņu no darba devēja, vai pieteikuši darba devēja maksātnespēju un kuru prasījumus no fonda saskaņā ar spēkā esošo tiesisko regulējumu neapmierina, jo neizpildās kāds no Darbinieku aizsardzības likuma 5. panta 2.1 daļas nosacījumiem vai arī darbinieka prasījums pilnībā vai kādā daļā neiekļaujas 12 mēnešu periodā pirms darbinieka prasības celšanas tiesā.Tādēļ, lai nodrošinātu efektīvāku tiesību aizsardzību darbiniekiem, kuri veikuši aktīvas darbības savu darbinieku prasījumu aizsardzībai, ir nepieciešams Darbinieku aizsardzības likumā veikt grozījumus, paredzot, ja darbinieks ir iesniedzis juridiskās personas maksātnespējas procesa pieteikumu vai cēlis tiesā prasību pret darba devēju par tādu maksājumu piedziņu, kuri izriet no darba tiesiskajām attiecībām, tad šā panta pirmās daļas 1., 2., 3. un 4. punktā minētais 12 mēnešu periods aizstājams ar 12 mēnešu periodu pirms darba tiesisko attiecību izbeigšanas, ja vienlaikus pastāv šādi priekšnosacījumi: 1) tiesas nolēmums, ar kuru darbinieka prasība ir apmierināta, stājies spēkā pēc maksātnespējas gadījuma iestāšanās vai ne agrāk kā 12 mēnešu periodā pirms darba devēja maksātnespējas gadījuma iestāšanās, vai tiesvedība lietā pēc maksātnespējas gadījuma iestāšanās apturēta vai izbeigta; 2) darba tiesiskās attiecības ar darbinieku izbeigtas agrāk nekā 12 mēnešu periodā pirms darba devēja maksātnespējas gadījuma iestāšanās.Vienlaikus, lai visiem viena maksātnespējīgā darba devēja darbiniekiem, kuri savu tiesību aizsardzībai vērsušies tiesā ar prasības pieteikumu par no darba tiesiskajām attiecībām izrietošu maksājumu piedziņu no darba devēja, būtu vienādas iespējas pretendēt uz naudas līdzekļiem no fonda, Darbinieku aizsardzības likumā nepieciešams ietvert pārejas noteikumu punktu. Pārejas noteikumu punktā tiks noteikts, ka iepriekš norādītais regulējums attiecināms tikai uz tiem darbinieku prasījumiem, kuru darba devēja maksātnespējas process uzsākts pēc šo grozījumu spēkā stāšanās.Tāpat Darbinieku aizsardzības likuma 5. pants papildināms ar 2.2 daļu, nosakot tiesisko regulējumu darbinieku aizsardzībai tajos gadījumos, kad notikusi juridiskās personas maksātnespējas procesa pāreja uz tiesiskās aizsardzības procesu, bet tiesiskās aizsardzības process izbeigts, no jauna pasludinot maksātnespējas procesu. **1.5.**Darbinieku aizsardzības likums nenoteic termiņu, kādā Maksātnespējas kontroles dienestam ir jāpieņem lēmums par darbinieka prasījuma apmierināšanu. Termiņa neesamība Darbinieku aizsardzības likumā skatāma kopsakarā ar Ministru kabineta 2011. gada 27. decembra noteikumos Nr. 995 "Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība" (turpmāk – Ministru kabineta noteikumi Nr. 995) noteikto attiecībā uz lēmuma par darbinieka prasījuma apmierināšanu pieņemšanu. Proti, saskaņā ar Ministru kabineta noteikumiem Nr. 995 Maksātnespējas kontroles dienests mēneša laikā pēc visu nepieciešamo dokumentu saņemšanas lemj par darbinieku prasījumu apmierināšanu vai par atteikumu piešķirt naudas līdzekļus.Praksē rodas sarežģījumi, jo Darbinieku aizsardzības likumā šāds nosacījums nav minēts, bet bez visiem nepieciešamajiem dokumentiem Maksātnespējas kontroles dienests nedrīkst pieņemt lēmumu. Vienlaikus jāņem vērā Administratīvā procesa likuma 64. panta pirmajā daļā noteiktais, proti, ja administratīvā lieta ierosināta uz iesnieguma pamata, iestāde pieņem lēmumu par administratīvā akta izdošanu viena mēneša laikā no iesnieguma saņemšanas dienas, ja likumā nav noteikts cits termiņš.Līdz ar to, lai nodrošinātu tiesisko noteiktību par lēmuma pieņemšanu attiecībā uz darbinieka prasījumu, kā arī, lai salāgotu Darbinieku aizsardzības likumu atbilstoši Administratīvā procesa likumā noteiktajam termiņam lēmuma pieņemšanai, Darbinieku aizsardzības likumā nepieciešams noteikt termiņu, kādā Maksātnespējas kontroles dienestam izskatāms iesniegums par darbinieka prasījumu.**1.6.** Darbinieku aizsardzības likuma mērķis ir pēc iespējas ātrāk likvidēt darbiniekam nelabvēlīgās sociālās sekas saistībā ar darbinieka darba devēja maksātnespējas gadījuma iestāšanos. Lai sasniegtu minēto mērķi, administratoram Maksātnespējas likuma 65. panta 7. punktā ir noteikts pienākums normatīvajos aktos noteiktajos gadījumos un noteiktajā kārtībā vērsties Maksātnespējas kontroles dienestā ar iesniegumu par darbinieku prasījumu apmierināšanu no fonda (sk. arī Darbinieku aizsardzības likuma 10. pantu).Minētais administratora pienākums ir aprobežots tikai ar beigu termiņu, proti, administrators darbinieku prasījumu var iesniegt, kamēr norisinās maksātnespējas process un nedrīkst izbeigt procesu, ja ir iesniegts darbinieku prasījums, bet Maksātnespējas kontroles dienests vēl nav pieņēmis lēmumu par darbinieku prasījuma apmierināšanu. Praksē jāsaskaras ar gadījumiem, kad administrators bez attaisnojoša iemesla ilgstoši neiesniedz Maksātnespējas kontroles dienestā darbinieku prasījumus, tādējādi kavējot darbinieka tiesības saņemt pienākošos prasījumu apmierināšanu. Ievērojot minēto, ar likumprojektu jāpapildina Darbinieku aizsardzības likuma 10. panta pirmā daļa, norādot, ka administratoram savlaicīgi ir jāiesniedz iesniegums par darbinieku prasījumu apmierināšanu Maksātnespējas kontroles dienestā, tādējādi uzlabojot darbinieku tiesības uz prasījumu apmierināšanu.Minētais regulējums vairos tiesisko noteiktību darbinieka darba devēja maksātnespējas gadījumā.**[2] Nepieciešamie grozījumi Darbinieku aizsardzības likumā saistībā ar Sistēmas darbību.** Ar 2016. gada 22. decembra likumu "Grozījumi Maksātnespējas likumā" normatīvā līmenī tika nostiprināta Sistēma, nosakot, ka tajā tiek ietvertas, tostarp ziņas par darbinieku prasījumiem maksātnespējas procesā.Darbinieku aizsardzības likuma 8. panta otrās daļas 1. punkts noteic, ka Maksātnespējas kontroles dienests saskaņā ar šo likumu pieņem un izskata maksātnespējīgo darba devēju administratoru iesniegumus par darbinieku prasījumu apmierināšanu un apstiprina no fonda līdzekļiem izmaksājamās summas. Saistībā ar Sistēmas funkcionalitāti ir paredzēts, ka administrators varēs iesniegt iesniegumu tikai Sistēmā, bet Maksātnespējas kontroles dienests to izskatīs Sistēmā.Sistēmā administratoriem būs pieejama depozīta un atlīdzības par darbinieka prasījuma iesniegšanu sadaļa, kurā, ievadot minimālu informācijas apjomu atbilstoši Ministru kabineta 2015. gada 24. februāra noteikumiem Nr. 88 "Kārtība, kādā iemaksā un izmaksā depozītu juridiskās un fiziskās personas maksātnespējas procesā" (konts un tā rekvizīti, summa), pārējo nepieciešamo informāciju Sistēma ielasīs automātiski no tajā esošajiem datiem, ģenerējot automātisku veidlapu, kad administrators nospiedīs attiecīgo pogu. Administrators varēs uzģenerēto veidlapu nepieciešamības gadījumā rediģēt, gatavo veidlapas versiju reģistrēs Sistēmas lietvedībā (automātiski veidojas lietvedības kartīte ar aizpildītiem laukiem), parakstīs, bet no tās būs iespēja aizsūtīt uz Maksātnespējas kontroles dienesta lietvedības sistēmu. Maksātnespējas kontroles dienests saņems administratora iesniegumu (dokumentu), kā arī datus sistēmas līmenī, kurus apstrādājot varēs ģenerēt lēmumus un nodot tos tālākām darbībām Maksātnespējas kontroles dienesta lietvedības sistēmā. Ievērojot to, ka Sistēmas attiecīgās funkcionalitātes pilnīga izstrāde un testēšana saistībā ar darbinieku prasījumu apmierināšanas moduli ir laikietilpīgs process, nepieciešams ietvert pārejas noteikumus, paredzot minētā regulējuma faktiskās piemērošanas brīdi.**[3] Redakcionāli un precizējoši grozījumi Darbinieku aizsardzības likumā.****3.1.** Darbinieku aizsardzības likuma 12. panta trešajā daļā kreditora prasījuma apzīmēšanai pārrobežu maksātnespējas procesā lietots jēdziens "kreditora pretenzija", kas ir atšķirīgs no Darbinieku aizsardzības likumā un Maksātnespējas likumā lietotās terminoloģijas. Lai normatīvajos aktos nodrošinātu vienveidīgu terminoloģiju, nepieciešams veikt grozījumus, aizstājot vārdus "kreditora pretenzija" ar vārdiem "kreditora prasījums".Tāpat Darbinieku aizsardzības likuma tekstā vārds "likvidators" tiks aizstāts ar vārdu "administrators", ievērojot pārrobežu maksātnespējas procesu jomā lietoto terminoloģiju.Vienlaikus ar grozījumiem tiks izslēgta Darbinieku aizsardzības likuma 11. panta 3.1 daļa, ievērojot to, ka maksātnespējas jomu regulējošie tiesību akti šobrīd vairs neparedz sanāciju kā maksātnespējas stāvokļa risinājumu. **3.2.** Darbinieku aizsardzības likuma 13. panta pirmajā daļā ir noteikts, ka darbiniekiem izmaksājamās summas ar pasta maksājuma starpniecību vai ar pārskaitījumu uz bankas kontu izmaksā darbiniekiem. Savukārt Darbinieku aizsardzības likuma 11. panta pirmajā daļā ir noteikts, ka darbiniekiem izmaksājamās summas ar pārskaitījumu izmaksā uz bankas kontu.Šobrīd Maksātnespējas kontroles dienests naudas līdzekļus no fonda darbiniekiem izmaksā tikai ar pārskaitījumu uz bankas vai elektroniskās naudas iestādes kontu.**3.3.**Latvijas Republikas Saeima 2018. gada 31. maijā pieņēma likumu "Grozījumi Maksātnespējas likumā", kas stājās spēkā 2018. gada 1. jūlijā. Ar minēto likumu citastarp ir mainīts Maksātnespējas administrācijas nosaukums, nosakot, ka iestādes nosaukums ir Maksātnespējas kontroles dienests, jo iestādes nosaukumam nepārprotami jāatspoguļo iestādes veicamo funkciju un uzdevumu būtība un jānodrošina iestādes atpazīstamība.Līdz ar to Darbinieku aizsardzības likuma tekstā vārdi "Maksātnespējas administrācija" (attiecīgā locījumā) aizstājami ar vārdiem "Maksātnespējas kontroles dienests" (attiecīgā locījumā). Tāpat likumprojektā ietverti tehniski grozījumi, lai nodrošinātu korektu vārda locījumu un vārda dzimti Darbinieku aizsardzības likuma tekstā.**3.4.**Maksātnespējas kontroles dienests veic Darbinieku aizsardzības likumā noteiktās funkcijas, tostarp, pieņem un izskata maksātnespējīgo darba devēju administratoru iesniegumus par darbinieku prasījumu apmierināšanu pārrobežu maksātnespējas procesa gadījumos. Ievērojot, ka Darbinieku aizsardzības likumā ir atsauce uz Padomes 2000. gada 29. maija regulu (EK) Nr. 1346/2000 par maksātnespējas procedūrām, kas bija spēkā līdz 2015. gada 24. jūnijam, nepieciešams izstrādāt tehniskus grozījumus, lai nodrošinātu, ka likumprojektā ir atsauce uz šobrīd spēkā esošo Eiropas Parlamenta un Padomes 2015. gada 20. maija regulu (ES) 2015/848 par maksātnespējas procedūrām.**3.5.** Atbilstoši Maksātnespējas likuma 62. panta 7.1 daļai tiesa var pilnīgi vai daļēji atbrīvot darbinieku no maksātnespējas procesa depozīta samaksas, ja viņš maksātnespējas procesa pieteikumu iesniedz pēc tam, kad, piemērojot piespiedu izpildes līdzekļus, nav bijis iespējams izpildīt tiesas nolēmumu par parāda piedziņu no parādnieka un darbinieks, ievērojot viņa mantisko stāvokli, nevar iemaksāt maksātnespējas procesa depozītu. Līdz ar to nepieciešams precizēt, kādiem mērķiem paredzēti fonda līdzekļi. Proti, nepieciešams veikt precizējumus Darbinieku aizsardzības likuma 7. panta pirmās daļas 3. punktā, aizstājot vārdus "juridiskās personas maksātnespējas procesa depozīta segšanai, ja tiesa pilnīgi vai daļēji atbrīvo darbinieku no maksātnespējas procesa depozīta samaksas Maksātnespējas likumā noteiktajos gadījumos" ar vārdiem "Maksātnespējas likuma 62. panta 7.1 daļā noteiktā depozīta segšanai".Ar minētajiem grozījumiem tiek precizēts Darbinieku aizsardzības likuma pirmās daļas 3. punkts, paredzot atsauci uz konkrēto Maksātnespējas likuma normu, pēc būtības nemainot jau spēkā esošo Darbinieku aizsardzības likuma normu. |
| A | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Maksātnespējas kontroles dienests, Tiesu administrācija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Maksātnespējīgo darba devēju darbinieki, administratori un Maksātnespējas kontroles dienesta nodarbinātie. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam ir pozitīva ietekme uz tautsaimniecību, nodrošinot efektīvāku darbinieku aizsardzības īstenošanu, ja darba devējam pasludināts maksātnespējas process. Vienlaikus ar likumprojektā paredzētā regulējuma ieviešanu samazināsies administratīvais slogs gan administratoriem, gan Maksātnespējas kontroles dienesta nodarbinātajiem, ievērojot to, ka dokumentu aprite starp procesā iesaistītajām personām tiks nodrošināta elektroniski. Tādējādi dokumentu aprites paātrināšana samazinās daļu no administratīvajām izmaksām, kas rodas, nodrošinot informācijas sniegšanas pienākumu par maksātnespējīga darba devēja darbinieku prasījumiem. Vienlaikus ar likumprojektu netiek radīts jauns informācijas sniegšanas pienākums, bet gan tiek noteikts informācijas sniegšanas kanāls, turpmāk paredzot, dokumentu iesniegšanu elektroniski, izmantojot Sistēmas funkcionalitāti. |
| 3. | Administratīvo izmaksu monetārs novērtējums | Likumprojektā ietvertais regulējums var samazināt darbinieku prasījumu iesniegšanas izmaksas, piemēram, izmaksas par pasta pakalpojumiem. Atbilstoši Maksātnespējas likumam darbinieks savu prasījumu iesniedz administratoram, kurš to pārbauda un iesniedz Maksātnespējas kontroles dienestā. Nav iespējams apzināt, cik daudzi darbinieki sākotnēji savus darbinieku prasījumus administratoram iesnieguši, izmantojot pasta pakalpojumus. Turklāt normatīvais regulējums nenoteic veidu (piemēram, elektroniski vai izmantojot pasta pakalpojumu starpniecību), kādā darbiniekam jāiesniedz administratoram darbinieka prasījums.Darbinieku prasījumus apkopo, pārbauda un Maksātnespējas kontroles dienestā iesniedz administrators. No visiem Maksātnespējas kontroles dienestā iesniegtajiem darbinieku prasījumiem 2019. gadā 25,05 % iesniegti personīgi, izmantojot pasta pakalpojumus vai ar kurjera starpniecību. Savukārt 2020. gadā – 17,63 %. Secināms, ka salīdzinājumā ar 2019. gadu, 2020. gadā ir samazinājusies dokumentu iesniegšana papīra veidā.Papildu norādāms, ka nav iespējams aprēķināt kopējo likumprojekta mērķauditorijas lielumu, ievērojot to, ka nav iespējams prognozēt maksātnespējīgo darba devēju darbinieku un iesniedzamo darbinieku prasījumu skaitu. Ievērojot iepriekš minēto, nav iespējams aprēķināt arī konkrētu administratīvo izmaksu monetāro novērtējumu. Vienlaikus atbilstoši Latvijas Pasta pakalpojumu tarifiem viens vēstules korespondences sūtījums atkarībā no veida (vienkāršs, izsekojams, ierakstīts, apdrošināts) izmaksā no 1,00 -1,64 EUR.[[3]](#footnote-3) |
| 4. | Atbilstības izmaksu monetārs novērtējums | Likumprojekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nepieciešami grozījumi Ministru kabineta noteikumos Nr. 995, papildinot tos ar regulējumu par Sistēmu un veicot tehniskus grozījumus, lai salāgotu minēto noteikumu regulējumu ar pēdējā laikā pieņemtajiem grozījumiem maksātnespējas jomu regulējošajos tiesību aktos. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par sabiedrības līdzdalības iespējām publicēta Valsts kancelejas un Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | 2020. gada 16. novembrī likumprojekts līdz ar paziņojumu par sabiedrības līdzdalību tika publicēts Tieslietu ministrijas tīmekļvietnē (<https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-likuma-par-darbinieku-aizsardzibu-darba-deveja-maksatnespejas-gadijuma-lidz-2020-gada-30-novembrim>), kā arī atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" paziņojums par sabiedrības līdzdalības procesu iesniegts Valsts kancelejā publicēšanai tās tīmekļvietnē (<https://mk.gov.lv/lv/content/ministru-kabineta-diskusiju-dokument>). |
| 3. | Sabiedrības līdzdalības rezultāti | Sabiedrības pārstāvju viedokļi likumprojekta izstrādes procesā sabiedrības līdzdalības ietvaros netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Maksātnespējas kontroles dienests, Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiek veidotas, esošās institūcijas netiek likvidētas vai reorganizētas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Anfimova 67046139

Naira.Anfimova@tm.gov.lv

1. 2016. gada 22. decembra likums "Grozījumi Maksātnespējas likumā" (stājās spēkā 2017. gada 6. janvārī). Pieejams: <https://likumi.lv/ta/id/287876-grozijumi-maksatnespejas-likuma>. [↑](#footnote-ref-1)
2. 2018. gada 31. maija likums "Grozījumi Maksātnespējas likuma" (stājās spēkā 2018. gada 1. jūlijā). Pieejams: <https://likumi.lv/ta/id/299699-grozijumi-maksatnespejas-likuma>. [↑](#footnote-ref-2)
3. Latvijas Pasta pakalpojumu tarifi. Pieejams: <https://pasts.lv/files/pakalpojumi_jp/Tarifu%20gramata_LV_13.07.pdf>. [↑](#footnote-ref-3)